Document ID: /fineweb-2-swissfilter-quality_10-filterrobots/filtered/01554.jsonl.gz/93

Дочек моштију Св. Аве Јустина ћелијског
По благослову Његовог Преосвештенства Епископа аустријско-швајцарског Г. Андреја, у петак, 24. августа 2018. године, игуманија манастира Ћелије код Ваљева, мати Гликерија донела je на дар парохији сенктгаленској честицу моштију Светога аве Јустина Ћелијског.
У вечерњим часовима у порти храма, верници су се сабрали у великом броју како би дочекали свете мошти. По доласку мати Гликерије и сестре Евгеније из манастира, мошти су свечано унете у храм, а затим су отац Бране Сарић, надлежни парох, отац Горан Ерић, парох брегеншки и отац Михаил Адам, румунски парох у Санкт Галену, одслужили акатист светом Јустину Ћелијском уз одговарање монахиња.
Отац Бране је на крају службе заблагодарио Господу, светом Ави Јустину и свима који су допринели да се ова жеља парохијана из Санкт Галена оствари и позвао све присутне да целивају мошти светитеља.
Мати Глигерија је затим у црквеној сали посведочила о животу Светог аве Јустина и његовом боравку у манастиру Ћелије.
Вредне чланице Кола српских сестара потрудиле су се да за све присутне припреме трпезу љубави.